 Na CHARLES WASONGA KIONGOZI wa wengi katika Bunge la Kitaifa Kimani Ichung’wah amepuuzilia mbali madai ya kiongozi wa upinzani Raila Odinga kwamba mkataba kati ya Kenya, Saudi Arabia na Umoja wa Milki ya Kiarabu (UAE) kuhusu uuzaji mafuta kwa Kenya ulisheheni ufisadi. Kwenye taarifa aliyotoa sasa chache baada ya Bw Odinga kutoa madai hayo Novemba 16, 2023, mbunge huyo wa Kikuyu alisema hayana msingi wowote “ni propanda na uvumi wa kisiasa usio na msingi wowote.” “Ni wazi kuwa kile alichodai ni ufichuzi ni propaganda zake za kawaida zisizo na chembe yoyote ya ukweli,” Bw Ichung’wa akasema kwenye taarifa kwa vyombo vya habari. “Wizara ya Kawi na Mafuta ilitia saini mkataba na kampuni za serikali za Mashariki ya Kati (Saudi Arabia na UAE). Ikiwa hiyo sio mkataba kati ya serikali na serikali basi sijui Odinga anataka kuelezwa vipi,” akauliza. Bw Ichung’wah pia amepuuzilia mbali madai ya Bw Odinga kuwa kampuni za Gulf Energy, Galana Oil Kenya Ltd na Oryx Energy Kenya Ltd ni maajenti wa serikali ya Kenya. “Kampuni hizi zilizoleta mafuta nchini zilikodishwa na kampuni za Aramco na ADNOC za Saudi Arabia na UAE, mtawalia. Sio haja ya Kenya kujua zile kampuni za humu nchini ambazo kampuni hizo mbili zilitumia kufikisha mafuta yao nchini,” akaeleza. Awali, Bw Odinga alidai kuwa kampuni hizo zilikuwa na uhusiano wa karibu na maafisa wakuu katika serikali na kwamba ziliuzia Kenya mafuta kwa bei ya juu ili kufaidi watu hao. Bw Odinga alisema mkataba huo pia ulikuwa na njama ya kuzikinga kampuni hizo zisilipe ushuru wa asilimia 30 kwa bidhaa hizo. “Huo mkataba ulijaa ufisadi. Ulikuwa ni njama ya kuzuia kampuni hizo kulipa ushuru. Na mzigo wa ushuru huo usiolipwa unapitishwa kwa Wakenya wanaponunua mafuta kwa bei ya juu kupita kiasi,” kiongozi huyo wa Azimio akawaambia wanahabari jijini Nairobi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  